ZAPISNIK

s 29. sjednice Vijeća Gradske četvrti Sesvete, održane 30. rujna 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II.


Nazočni članovi Vijeća Gradske četvrti Sesvete:
Petar Bajan, Željko Blažinović, Antun Bošnjaković, Željko Grbavac, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Vladimir Marić, Dražen Markota, Boris Matoic, Ivan Okičan, Mladen Šturlić-Tupek, Zlata Trošelj i Nataša Vučkov. 

Opravdano odsutni: 
Marko Brkić, Maja Buljubašić, Tihomir Lukanić 

Nazočni radno:
- Ante Plazonić - zastupnik u Hrvatskom saboru i koordinator za izgradnju Branimirove ulice
- Borko Samec - urednik portala Sesvete Danas
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja nazočne članove Vijeća, sve radno nazočne, zahvaljuje na odazivu, konstatira da je prisutno 13 članova Vijeća, te Vijeće može pravovaljano odlučivati.
Stjepan Kezerić predložio je usvajanje zapisnika s 28. sjednice Vijeća od 30. kolovoza 2019. Članovi Vijeća nemaju primjedbi na zapisnik s 28. sjednice te je isti usvojen sa 12 glasova „za“ i 1 suzdržanim glasom.  
Predsjednik je potom iznio prijedlog dnevnog reda 29. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu.

Prijedloga i primjedbi na dnevni red nije bilo, te je Vijeće jednoglasno donijelo


DNEVNI RED :


1. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
2. Prijedlog Zaključka na prijedlog odvoza glomaznog otpada na području Gradske četvrti Sesvete – davanja mišljenja
3. Razno:
3.1.  Izvješće koordinatora za nastavak izgradnje Branimirove ulice oko stanja otkupa
zemljišta za izgradnju novih etapa Branimirove ulice.

Predsjednik Vijeća predložio je da Ante Plazonić, prije nego što se prijeđe na rad po dnevnom redu, izvijesti sve članove Vijeća o novonastaloj situaciji s Branimirovom ulicom. Primjedbi na prijedlog nije bilo.
Ante Plazonić iznosi da je, prema  zadnjoj informaciji, do danas otkupljeno 20 parcela a 20 novih ugovora pripremljeno je za potpis, dok je ostali dio u različitim fazama izvlaštenja. S još sedam ugovora koji bi se mogli sklopiti do kraja tjedna, ukupno bi  bilo sklopljeno 47 ugovora o kupoprodaji. Negdje oko desetak parcela je u II. fazi procjene te će se vidjeti što će biti s njima. Ante Plazonić istaknuo je kako izvlaštenja dugo traju zbog nesređenih zemljišnih knjiga, naveo je primjere izvlaštenja manje parcele koja ima 18 suvlasnika. Navodi da su ga u Gradskom uredu za imovinsko-pravne poslove i imovinu Grada uvjeravali kako će 80% izvlaštenja biti gotovo do kraja 2019. godine. Do tada će uz ovih spomenutih 47 biti sklopljeno još oko 30-ak ugovora. Najveći problem bit će objekti na trasi Branimirove ulice, odluka je Gradske skupštine Grada Zagreba da se vlasnici objekta pravedno obeštete  (tj. da se obešteti barem trošak građenja objekta). Razlog vide u tome da u proteklih 40 godina nitko nije tim vlasnicima poslao rješenje o zabrani gradnje i  upozorenje da ukoliko nastave gradnju da će im se objekti srušiti. Problem je nastao oko zemljišta jer su neki djelatnici Gradskog ureda za imovinsko-pravne poslove i imovinu Grada mišljenja da bi te parcele trebalo proglasiti zelenim površinama, dok su drugi mišljenja da bi iste parcele trebalo računati kao građevinsko zemljište ukoliko je tamo sagrađeno. Vidjet će se konačna odluka po pitanju tih parcela, na koji način će se obeštetiti zemljište. Što se tiče prve dionice, glavni projekt je gotov. Sada je u tijeku procedura vezana uz javni natječaj za drugu dionicu. Iznosi da se trenutno radi više poslova paralelno: izvlaštenja, potpisivanja kupoprodajnih ugovora, izrade projekta itd.

/ Željko Blažinović pristupio je sjednici u 17,20 /

	Ante Plazonić naglasio je kako je Branimirova ulica iznad stranačkih interesa te je zamolio sve političke opcije koje su u Vijeću Gradske četvrti Sesvete da se prilikom donošenja Proračuna Grada Zagreba za 2020. godinu založe da se osigura što više sredstava za Branimirovu ulicu. Iduće godine Grad Zagreb će biti u mogućnosti tehnički otkupiti parcele, ali treba osigurati proračunom da je i financijski u mogućnosti otkupiti. Naglasio je prometnu važnost buduće Branimirove ulice u Sesvetama, te je istaknuo kako će ona riješiti barem dio prometne problematike u Sesvetama.
Stjepan Kezerić pitao je na kojoj dionici je najviše otkupljeno.
Ante Plazonić odgovorio je kako je trenutačno najviše otkupljeno na prvoj dionici. Izrazio je nadu da će se iznaći rješenje za otkup parcela sa stambenim objektima. Obećao je kako će na iduću sjednicu donijeti točne pokazatelje o otkupu Branimirove ulice i grafički prikaz otkupljenih zemljišta na karti. 
Stjepan Kezerić zamolio je Antu Plazonića za procjenu kada bi se moglo krenuti sa radovima, no on je rekao kako je teško procijeniti – ukoliko će iduće godine biti dovoljno novaca za otkup onda je moguće očekivati početak radova 2021. godine.
Nataša Vučkov začuđena je informacijom kako vlasništvo u zemljišnim knjigama nije sređeno. Poznato joj je da se prije nekoliko godina u Sesvetama radilo na usklađenju katastra i zemljišnih knjiga. Pita nadalje zašto se više ne govori o produžetku Ulice 144. brigade HV prema Jelkovcu i Sesvetskoj Selnici – to bi bila jedna prometnica koja bi rasteretila centar Sesveta i odvela jedan dio prometa. 

/ Antun Bošnjaković pristupio je sjednici u 17,23 /

Stjepan Kezerić zatražio je stručnu službu da pošalje upit nadležnom gradskom uredu o produžetku Ulice 144. brigade.
Ante Plazonić rekao je kako je točno da su usklađene zemljišne knjige i katastar, znaju se vlasnici poimence. No na jednoj parceli može biti više udjela, a za svakog tog suvlasnika mora se provesti otkup ili izvlaštenje. 
Boris Matoic kazao je kako je shvatio da su za izgradnju prve dionice ishođeni svi papiri, pitao je koliko dugo vrijedi projekt.
Ante Plazonić odgovorio je kako će biti prava šteta ako projekt propadne.
Boris Matoic pitao je može li se građanima na terenu sa sigurnošću reći da se cijena zemljišta neće mijenjati.
Ante Plazonić rekao je kako je uvjeren da se cijene neće mijenjati jer bi to dovelo do „prave revolucije“ na terenu i propasti čitavog projekta.
 
/ Ivan Okićan pristupio je sjednici u 17,25 /

	Željko Blažinović kazao je da je Branimirova ulica u Sesvetama, „majka svih bitaka“ i „problem broj 1.“ Smatra kako bi trebalo znati koji će iznos biti rezerviran u Proračunu Grada Zagreba za 2020. godinu za Branimirovu ulicu i „terminski plan.“ Rekao je dalje: „Tvrdim da dok god se nema „terminski plan“ – što, kad i u koje vrijeme – nije to priča koja može piti vodu. Sjetite se mojih riječi prije dvije godine iza kojih još stojim – nitko ponosniji od mene da završimo mandat i otkupimo Branimirovu, a mandat nam ide prema kraju – druga polovica smo.“ Smatra da bi se svi trebali, neovisno o političkoj opciji, boriti za izgradnju Branimirove ulice. Uvjeren je ako svih 19 članova Vijeća Gradske četvrti Sesvete pošalju poruku, da su za izgradnju Branimirove ulice, da će to do nekoga u Gradu Zagrebu doprijeti. Pozvao je članove Vijeća da lobiraju kod svojih stranačkih članova u Skupštini za Branimirovu ulicu.
Zamolio je članove Vijeća da se ne dijele i da ne budu protiv onoga što je interes Sesveta, radi svojih sitnih interesa.
	Jurica Jug je pitao tko to ima sitne interese. Rekao je kako može podržati Branimirovu ulicu pred svojim izabranim članovima u Skupštini, ali da ta odgovornost najviše stoji na pripadnicima Hrvatske demokratske zajednice i Stranke rada i solidarnosti koji tvore skupštinsku većinu.
	Ante Plazonić rekao je da ne zna o kakvim se parcijalnim, sitnim interesima govorilo. Za njega je jedini interes Branimirova ulica kao i kod svih članova u Vijeću Gradske četvrti Sesvete. Smatra da je važno da svi stanu uz projekt Branimirove ulice i da ga podupru!
	Stjepan Kezerić rekao je da kad se prethodno radilo o interesu Sesveta, svi članovi Vijeća su bili zajedno neovisno o svojim političkim opredijeljenima. 
	Damir Kostanjski je pitao Antu Plazonića tko je sve uključen u riješavanje imovinsko-pravnih problema.
	Ante Plazonić je rekao kako predstavnici mjesnih odbora nisu uključeni u ovu priču. Cijelu priču oko otkupa vodi Gradski ured za imovinsko-pravne poslove i imovinu Grada. Rekao je gdje god pokuca u gradskoj upravi vrata su mu otvorena i ima korektnu suradnju s nadležnim pročelnicima i voditeljima sektora. Sav ovaj postupak radi se sukladno zakonu – sve se obavlja službeno, preporučenim pošiljkama i za sve se ima pisani trag.
	Mladen Šturlić-Tupek rekao je kako se nada da će se prilikom donošenja proračuna iznaći sredstva za realizaciju projekta Branimirove ulice. Naglasio je da prilikom izgradnje Branimirove ulice treba raditi na izgradnji prve i druge dionice zajedno, jer sve bi drugo stvorilo prometne probleme na Brestovečkoj ulici.
Ante Plazonić rekao je kako je još daleko od izvođenja radova na Branimirovoj ulici. Potrebno je tehnički dovesti svu dokumentaciju do stanja da je spremno za otkup. 
Predsjednik Vijeća Gradske četvrti Sesvete Stjepan Kezerić zahvaljuje Anti Plazoniću na informacijama, te nastavlja sjednicu.


/Prelazi se na rad po dnevnom redu./


Ad 1)

Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti Sesvete u 2019. te otvora raspravu.
	Željko Blažinović rekao je kako se tijekom 2018. godine pričalo u povezivanju Vugrovca i Đurđekovca obnovom prometnice u Ulici Kuntaš. Predložio je da se spomenuta prometnica uvrsti u Plan komunalnih akrivnost Gradske četvrti Sesvete u 2019. godini i da se probaju izvršiti radovi. 
	Stjepan Kezerić istaknuo je kako se dio radova koji su prethodno planirani tijekom ove godine neće izvesti jer su Zagrebačke ceste u zaostatku zbog dvomjesečnog uređivanje Ulice Marije Jurić Zagorke i Đure Sudete u Gajišću.
	Jurica Jug pitao je da li će gradonačelnikova obećanja dana tijekom prosvjeda u Brestju utjecati na Plan komunalnih aktivnosti Gradske četvrti Sesvete u 2019.
	Stjepan Kezerić je rekao da neće i zamolio je stručnu službu da iskopira članovima Vijeća dogovor gradonačelnika sa prosvjednicima.
	Jurica Jug zahvalio je iznoseći da se tekst dogovora može preuzeti na internetu.
	Damir Kostanjski pitao je koliko će biti zaostataka koji se neće moći odraditi preko Plana u ovoj godini.
	Stjepan Kezerić rekao da još ima dva i pol mjeseca za odraditi pa je teško govoriti što bi moglo ostati kao zaostatak. Uvjeren je kako će se veći dio aktivnosti iz Plana realizirati, ukoliko se ne pogoršaju vremenski uvjeti.
	Dražen Markota odgovorio je da što se tiče akcija radova na javnoprometnim površinama ostala je samo aktivnost u Belovaru i Blaguši.
 	Željko Blažinović prokomentirao je nedostatak plinovoda, cjevovoda i kanalizacije u Sesvetskom Prigorju.
	Stjepan Kezerić osvrnuo se na radove u Starom Brestju te je istaknuo da su radovi počeli u ljeto 2016. godine te je to investicija od strane Gradske plinare Zagreb d.o.o. i Vodoopskrbe i odvodnje d.o.o. vrijedna preko 150.000.000,00 kuna. Zadnjih godinu dana uloženo je puno truda da se svi koji su na trasi priključe na novi vodoopskrbni i kanalizacijski cjevovod. Svaki ponedjeljak je u prostorijama Vodoopskrbe i odvodnje d.o.o. održan sastanak na kojima se razgovaralo o tekućim problemima i kako svakom kućanstvu omogućiti priključenje. Završetkom radova sljedeće godine građani će dobiti infrastrukturu koja se neće trebati uređivati sljedećih 40 godina. 
	Boris Matoic rekao je kako se 2017. godine nije ništa radilo na Brestovečkoj ulici te je preskočena čitava jedna godina. 
	Petar Bajan rekao je kako je trebala biti bolja koordinacija gradskih firmi, naveo je primjer kako se prvo radila kanalizacija, a godinu kasnije se postavljala voda. Rekao je kako ne razumije zašto to nije moglo ići paralelno.
	Boris Matoic iznosi da se po pravilima struke to ne može zajedno raditi.
	Stjepan Kezerić rekao je da ne želi pravdati grad, ali mu je žao da se stvorila ovako negativna klima.
	Jurica Jug kazao je kako misli da je izvođač radova mogao kvalitetnije izvesti radove, napraviti prijekope. Naveo je primjer radova u Ulici ciklame u Novom Brestju gdje su prijekopi tijekom mjeseca kad se nije radilo propali i do 30 cm.
	Damir Kostanjski predložio je da se iduće godine u Plan komunalnih aktivnosti Gradske četvrti Sesvete uvrsti navoz poljskih puteva jer da mu se predsjednici vijeća mjesnih odbora iz ruralnog dijela Sesveta obraćaju traženjem istoga.
	Stjepan Kezerić rekao je kako se to može staviti u Plan sljedeće godine.
	Mladen Šturlić-Tupek rekao je kako se negdje dogodila greška u koracima kod izvođenja radova što je potaknulo nezadovoljstvo građana Brestja. Smatra da se projekt trebao odrađivati ili u manjim dionicama ili samo tijekom ljetnih mjeseci. 
	Petar Bajan misli da je najveći krivac za prosvjede u Brestju izvođač, koji je umjesto 15.6. krenuo sa radovima 15. 9. kada kreće školska godina.
	Stjepan Kezerić naveo je primjer Modruške ulice gdje je za izmjenu vodoopskrbnog cjevovoda duljine 130 metara trebalo 2,5 mjeseca, jednostavno takvi radovi dugo traju, zaključio je.
	Antun Bošnjaković rekao je kako je dijelu nezadovoljstva u Brestju razlog to što su ljudi primali različite informacije. 
Stjepan Kezerić odgovorio je kako su postajale različite varijante uređivanja Brestovečke ulice, građani su prvotno zahtijevali što hitnije saniranje prometnice, a onda su prihvatili prijedlog Vijeća Mjesnog odbora Staro Brestje da se pristupi u idućoj godini potpunoj rekonstrukciji prometnice.
Nataša Vučkov je prigovorila kako se skoro na svakoj sjednici priča o Brestovečkoj ulici kao da je to jedini problem Sesveta, smatra da se previše vremena potroši na to.
Vijeće je potom glasovalo o prijedlogu te s 13 glasova „za“ i 3 suzdržana donijelo

Zaključak
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /

Ad 2)

Stjepan Kezerić iznosi da su od vijeća mjesnih odbora s područja Sesveta zatražena  mišljenja, a većina ih je da se zadrži postojeći model odvoza otpada - na poziv dva puta godišnje, a da se onim mjesnim odborima koji to žele omogući dva puta godišnje prikupljanje glomaznog otpada na lokaciji koju oni odrede. Stjepan Kezerić rekao je kako će se sada inzistirati da svi predsjednici vijeća mjesnih odbora obavijeste svoje građane o načinu prikupljanja glomaznog otpada.

/ Ivanka Gregoranić napustila je sjednicu u 18,00 /

	Dražen Markota smatra da je trenutni model prikupljanja otpada zadovoljavajući Iskazao je svoju bojazan da će se na mjestima gdje se očisti glomazni otpad ponovno dovoziti novi glomazni otpad. Smatra da treba od predsjednika vijeća mjesnih odbora tražiti da popišu divlje deponije na svojem području i da treba tražiti da se to ukloni. Naveo je  vlastito pozitivno iskustvo odvozom glomaznog otpada.  
	Mladen Šturlić-Tupek smatra da je jako bitno informirati građane o sadašnjem modelu prikupljanja glomaznog otpada preko medija i putem edukacija po vijećima mjesnih odbora.
	Stjepan Kezerić rekao je da će se štampati letci i probati informirati građane putem vijeća mjesnih odbora.
	Dražen Markota zatražio je da se naglasi da je vijeće mjesnog odbora odgovorno za deponij ukoliko su se odlučili za taj vid odvoza.  
	Kako nitko od članova Vijeća nije imao komentara, Vijeće je jednoglasno donijelo

Zaključak 
o davanju mišljenja na prijedlog odvoza glomaznog otpada 
na području Gradske četvrti Sesvete
/ Zaključak se prilaže zapisniku sjednice /
Ad 3)

	Stjepan Kezerić obavijestio je okupljene kako se ovih dana održao sastanak predstavnika Grada Zagreba (Gradskog ureda za prostorno uređenje, izgradnju Grada, graditeljstva, komunalnih poslova i prometa), Vijeća Mjesnog odbora Soblinec, Vijeća Gradske četvrti Sesvete, Hrvatskih cesta i Osnovne škole Ivana Granđe, vezano uz rekonstrukciju raskrižja Prepuštovečka-Soblinečka-Šašinovečka. Na sastanku je kazano kako su sredstva za rekonstrukciju osigurana, natječaj završen i ukoliko ne bude žalbe trebalo bi u dogledno vrijeme započeti radove. Drago mu je da je ono što su forsirali neki članovi Vijeća i on konačno pred realizacijom.
	Željko Blažinović izrazio je zadovoljstvo zbog vijesti o raskrižju u Soblincu. Istaknuo je potrebu postavljanja rasvjete na križanju Bistričke ulice i Kašinske ceste, kazao je kako se opet dogodio sudar zbog smanjene vidljivosti na toj prometnici. 
	Mira Halapa je upozorila kako velik dio školske djece prolazi prema „Maloj Bosni“ (Gajišću) upravo preko križanja Bistričke ulice i Kašinske ceste.
	Dražen Markota kazao je kako odgovornost za rješavanje spomenute problematike preuzima na sebe.
	Ante Plazonić pozvao je članove Vijeća da dođu u nedjelju 6. listopada 2019. godine na 28. obljetnicu 144. brigade HV.
	Željko Grbavac rekao je da to treba obilježiti kao dan Sesvetske brigade, kao što obilježavaju neki gradovi ovih dana npr. Bjelovar, Vinkovci. Smatra da Vijeće Gradske četvrti Sesvete treba preuzeti pokroviteljstvo tom događaju i da bude nositelj aktivnosti.
	Stjepan Kezerić rekao je da se iduće godine iz sredstva kojim se financiraju ostale manifestacije može izdvojiti i za Dan 144. brigade HV.
	Ante Plazonić rekao je kako bi pokroviteljstvo bilo dobrodošlo ukoliko je to u mogućnostima i ako se mogu planirati sredstva za tu namjenu.
	Stjepan Kezerić kazao je kako se izdvajaju sredstva za različita događanja u Sesvetama kao što su Domjanićevi dani itd., predložio je da se iduće godine izdvoje sredstva za obilježavanje 29. obljetnice 144. brigade HV. Stjepan Kezerić zamolio je članove Vijeća da se izjasne o prijedlogu, na što su se članovi Vijeća jednoglasno suglasili s prijedlogom Stjepana Kezerića.
	Vladimir Marić istaknuo je kako su oznake na treptećim semaforima na čvorištu Kraljevečki Novaki iz 80-tih godina; plava oznaka smjera Varaždin napravljena je prije 15 godina, a tabla s oznakom Lipovac nikome ništa ne znači. Kazao je kako misli da bi Sesvete trebale imati poseban status - razlog vidi u broju stanovnika nasuprot usluzi koju dobiva od Grada Zagreba. Dotaknuo se teme sustava javnih bicikala „Next bike“ istaknuvši da je najistočnija stanica u Gradu Zagrebu gdje se može iznajmiti bicikl - Maksimir. Sesvete nemaju nijednu stanicu za bicikle, koja bi dala dodatnu mobilnost građanima u samom prostoru. Naveo je situaciju s njegovim bratom, gdje se od Sesvetskog Kraljevca do Novog Jelkovca brže stigne pješke nego linijama javnog gradskog prijevoza, u takvoj situaciji prijevoz biciklom može biti alternativa. Navodi kako će sastaviti prijedlog vezano uz sustav „Next bike“ u Sesvetama te će ga dostaviti Vijeću Gradske četvrti Sesvete.
	Petar Bajan upozorio je da zeleno svjetlo  semafora na križanju Popovečke i Selske ceste traje samo 5 sekunda što nije dovoljno da djeca prijeđu preko pješačkog prijelaza. Traži da se uključe semafori kod izlaska sa zaobilaznice.
	Stjepan Kezerić zamolio je stručnu službu da dostavi dopis nadležnom gradskom uredu o spomenutoj problematici.
	Damir Kostanjski rekao je kako se spomenuti semafor ubrzao kako bi bila što veća protočnost prometa kroz Selsku cestu. Ukoliko bi se to izmijenilo, došlo bi do problema pri izlasku vozila iz Popovečke ceste i sa zastojima na Selskoj cesti. Semafori kod zaobilaznice su pod ingerencijom Hrvatskih autocesta d.o.o. kao i prometni znakovi na koje se osvrnuo Vladimir Marić.
	Dražen Markota je potvrdio riječi Damira Kostanjskog vezano uz semafore istaknuvši da je policija bila istog stava.
	Petar Bajan istaknuo je kako je dva puta prijavio Poljoprivrednom redarstvu Grada Zagreba – poljoprivrednom redaru Tomislavu Rončeviću - ambroziju na Kobiljačkoj cesti, a ništa po tom pitanju nije napravljeno – pita kome da se dalje obrati.
	Stjepan Kezerić rekao je da su se Poljoprivrednom redarstvu proslijedile prijave, no čini se da ne izvršavaju svoje obveze.
	Stipe Jurić rekao je kako se Odlukom o agrotehničkim mjerama i mjerama za uređivanje i održavanje poljoprivrednih rudina neuređenost poljoprivrednih parcela stavila u nadležnost Poljoprivrednog redarstva dok je prije bilo djelomično i u nadležnosti Komunalnog redarstva. Očito da na području Sesveta ima nekakav problem – da nisu dovoljno kapacitirani, kazao je Stipe Jurić.
	Dražen Markota predložio je da se na sljedeću koordinaciju predsjednika Vijeća Gradske četvrti Sesvete i predsjednika vijeća mjesnih odbora pozove predstavnike Gradskog ureda za poljoprivredu i šumarstvo, jer stvarno u Sesvetama postoje veliki problemi po tom pitanju. Dražen Markota potom je istaknuo da je na prošloj sjednici rekao kako se na objektu Osnovne škole Sesvetska Sela kreće u obnovu hidroizolacije tijekom 9. mjeseca, taman su izvođači maknuli staru izolaciju kad je udario pljusak i poplavio podrum škole. 
Petar Bajan rekao je kako je 10 godina kao roditelj član školskog vijeća, problem je nastao kada je izvođač radova koji je napravio školu propao („Stipić gradnja“) te nije postajala mogućnost da se u jamstvenom roku uklone nedostatci. Tijekom tog perioda djeca i djelatnici škole nisu smjeli ulaziti u podrumski prostor škole, pazili su da se prilikom uključivanja struje ne dogodi električni udar. Sada se konačno krenulo u rekonstrukciju hidro izolacije, tako da se nada kako će se time konačno riješiti taj problem.
Nataša Vučkov rekla je kako je bila na roditeljskom sastanku u Jelkovcu kada je nastupila poplava, isti dan kad i u Sesvetskim Selima. Upozorila je, kako je ista škola napravljena prije 12 godina i da je nevjerojatno da se događaju takvi problemi s objektom. Pitala je što je sa željezničkim stajalištem Sesvetska Sela/Selnica? 
Dražen Markota odgovorio je kako se još izrađuje projektna dokumentacija za spomenuto stajalište. Procijenio je kako će sigurno trebati barem dvije godine dok se ne izradi sva potrebna dokumentacija.
Nataša Vučkov rekla je kako Kraljevečki Novaki nemaju dječje igralište te je pitala da li se kako postupalo po prijedlogu Vijeća Mjesnog odbora Kraljevečki Novaki da se otkupi ili iznajmi zemljište za dječje igralište u središtu naselja. Pitala je, da li spomenuta lokacija na neki način ne odgovara Gradu Zagrebu?
Stipe Jurić rekao je kako Vijeće Mjesnog odbora Kraljevečki Novaki treba donijeti zaključak u kojem obrazlaže svoj prijedlog. Tek po donesenom zaključku može se ići u daljnje postupanje. Uz to, vlasnici zemljišta trebaju prema Gradu Zagrebu dostaviti ovjereno pismo namjere.
Petar Bajan rekao je kako se radi o lokaciji iza autobusne stanice u Ulici Leskovec-Kozarićeva ulica, gdje je netko već sasjekao šipražje kako bi spomenutu lokaciju ponudio gradu, jer se radi o poljoprivrednom zemljištu – koja se u urbanom području teško može prodati.
Stipe Jurić objasnio je kako bi se na zelenoj površini mogao napraviti dječji park sa svim spravama, ali ne i sportsko igralište.


Nataša Vučkov je pitala zašto Jelkovec nema brži internet.
Ante Plazonić je odgovorio kako postojeća infrastruktura ne dopušta veću brzinu interneta. Problem nastaje zato što po zakonu o građenju nitko ne polaže pravo na izgrađenu mrežu makar su je oni izgradili. Pojedinoj firmi se ne isplati raditi, a ako rade s drugima nemaju jamstva da će korisni odabrati upravo njihovu uslugu.

	Daljnje rasprave nije bilo te je  Stjepan Kezerić najavio sljedeću sjednicu za 15. listopada 2019. godine.

Vijeće je završilo s radom u 18,20.



KLASA: 026-02/19-001/362
URBROJ: 251-06-11-12-19-2
Sesvete, 30. rujna 2019.

